1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40
Chapter 18
Yitro, ayah tuwan Nabi Musa, imeum di Midian, geudeungoe sapeu-sapeu nyang ka geupeubuet lé Po teu Allah keu Nabi Musa dan bansa Israel, bak watée gobnyan geupimpén awaknyan jiteubiet nibak nanggroe Meusé.
2 Dan geujak kheueh laju Yitro ubak Nabi Musa, sira geuba Zipora, peurumoh Nabi Musa nyang mantong tinggai di Midian,
3 meusigoe ngon Gersom dan Eliezer, mandua droe aneuëk gobnyan nyang agam. Aneuëk nyang tuha geuboh nan Gersom sabab Nabi Musa geupeugah, "Ulôn sidroe ureuëng jamé di nanggroe aséng",
4 aneuëk nyang keudua geuboh nan Eliezer sabab Nabi Musa geupeugah, "Allah nyang geupujoe lé indatu lôn ka geutulông dan geupeuseulamat ulôn ngon nyan ulôn hana jipeumaté lé raja Meusé".
5 Yitro geujak meusajan ngon peurumoh Nabi Musa dan mandua droe aneuëk gobnyan u padang pasi bak teumpat Nabi Musa geupeudong khimah to ngon gunong suci.
6 Nabi Musa meuteumé haba bahwa awaknyan ka trok jiteuka,
7 dan geuteubiet kheueh gobnyan geujak sambot awaknyan. Nabi Musa laju geusujut dikeue Yitro sira geucöm yah tuwan geuh nyan. Awaknyan saléng teumanyong keuseuhatan maséng-maséng, óh lheueh nyan laju geutamong lam khimah Nabi Musa.
8 Nabi Musa laju geucalitra ubak yah tuwan geuh peue-peue nyang ka geupeubuet lé TUHAN ateueh raja dan bansa Meusé keu geupeuseulamat ureuëng Israel. Dan meunan cit gobnyan geucalitra ubak geuhnyan keuhai nyang sulet-sulet nyang jihadab lé bansa Israel bak rot euh raya, dan pakriban TUHAN geupeuseulamat awaknyan.
9 Watée geudeungoe banmandum nyan, Yitro galak lumpah na
10 dan laju geupeugah, "Teupujoe kheueh TUHAN nyang ka geupeuseulamat gata nibak raja dan bansa Meusé! Teupujoe kheueh TUHAN nyang ka geupeubeubaih bansa Israel nibak jipeubudak lé bansa Meusé!
11 Jinoenyoe ka ulôn teupeue bahwa TUHAN leubeh rayeuk nibak banmandum ilah-ilah, sabab banmandum nyan geupeubuet watée ureuëng Meusé jipeusaneut ateueh ureuëng Israel ban galak droe dan jipeusombong droe ateueh ureuëng Israel."
12 Óh lheuehnyan Yitro laju geuba keureubeuen nyang teutot dan keureubeuen nyang teusie sibagoe peuseumahan ubak Po teu Allah. Nabi Harun dan banmandum peumimpén bansa Israel geujak keunan dan laju geumakheun meusajan-sajan ngon Yitro nibak teumpat teuka Po teu Allah.
13 Óh singoh beungoh Nabi Musa laju geuba lam sidang ureuëng-ureuëng Israel nyang na meuseuliseh paham. Buet geuhnyan jipajoh watée phon beungoh sampoe án malam.
14 Watée Yitro geukalon banmandum nyang geupeubuet lé Nabi Musa, laju geutanyong, "Peue mantong nyang harôh gata peubuet keu bansa nyoe? Peu kheueh banmandum nyoe gata peubuet keudroe, sampoe keu jilakée naseuhat gata mantong, ureuëng-ureuëng nyang harôh jidong disinoe phon beungoh sampoe án malam?"
15 Geujaweueb lé Nabi Musa, "Awaknyan jijak ubak ulôn keu jiteupeue peue keuheundak Po teu Allah.
16 Meunyoe awaknyan meuseuliseh paham, awaknyan laju jijak meuhadab ulôn mangat peukara awaknyan ulôn peuputôh, dan laju ulôn peugah ubak awaknyan peue-peue nyang ka geupeurintah dan huköm-huköm Po teu Allah."
17 Kheun Yitro, "Hana gét meunan.
18 Ngon cara lagée nyan gata ka tapeuhék droe teuh keudroe, meunan cit deungon awaknyan. Buet teuh nyan lumpah that jai meunyoe tapeubuet keudroe.
19 Deungoe kheueh naseuhat ulôn, dan Po teu Allah teuma geutulông gata. Keubiet jroh that gata jeuet keuwaki nibak bansa nyoe dikeue Po teu Allah dan gata ba masa-alah awaknyan ubak gobnyan.
20 Gata harôh gata peurunoe ubak awaknyan peue-peue peurintah Allah dan gata peutrang cara udeb nyang gét dan peue nyang harôh awaknyan peubuet.
21 Teuma dilikot nibak nyan gata harôh gata mita meupadub droe ureuëng agam nyang bijaksana, dan gata tunyok ureuëng nyang gata piléh nyan jeuet keupeumimpén ateueh siribée droe ureuëng, sireutoh droe, limong ploh droe, dan siploh droe. Ureuëng nyang gata piléh nyan nyang paleng jroh ureuëng nyang jitakot ubak TUHAN, dan jeuet teupeucaya lom hana jitem pajoh péng sogok.
22 ">
22 Neuyue kheueh awaknyan jimeubuet sibagoe hakém bansa nyoe, maséng-maséng lamkawan jih keudroe. Tugaih nyan harôh awaknyan peubuet seucara teuatoe. Meunyoe peukara-peukara nyang peunteng jeuet jipeutrok ubak gata, teuma meunyoe hai-hai nyang ubit peukara jih bah kheueh jipeuseuleusoe lé awaknyan keudroe. Hai nyang lagée nyan teuma teupeuphui gata sabab awaknyan meusajan meutanggong jaweueb.
23 Meunyoe gata peubuet nyang lagée nyan, dan hai nyan geupeurintah lé Po teu Allah ubak gata, gata teuma hase gata peubuet tugaih-tugaih gata, dan banmandum ureuëng teuma jiwoe ngon puih até sabab masa-alah awaknyan bagaih teupeuseuleusoe."
24 Nabi Musa geuseutôt peue nyang ka geunaseuhat lé Yitro tuwan geuh nyan,
25 dan laju geupiléh ureuëng-ureuëng nyang bijaksana nyang na lamkawan bansa Israel. Gobnyan laju geutunyok awaknyan jeuet keupeumimpén ateueh siribée droe, sireutoh droe, limong ploh droe, dan siploh droe.
26 Awaknyan jipeubuet tugaih-tugaih jih sibago hakém ateueh bansa Israel. Meunyoe peukara-peukara nyang peunteng awaknyan peusampoe ubak Nabi Musa, meunyoe hai-hai nyang ubit awaknyan peubéeréeh keudroe.
27 Óh lheuehnyan Nabi Musa laju geupeulheuh Yitro geuwoe u nanggroe gobnyan.
Wordproject® is a registered name of the International Biblical Association, a non-profit organization registered in Macau, China.